รัฐบาลไทย-ข่าวทำเนียบรัฐบาล-รอง นรม.พล.อ.ประวิตรฯ เป็นประธานการประชุมคณะกรรมการปาล์มน้ำมันแห่งชาติ (กนป.) ครั้งที่ 3/2561
วันพฤหัสบดีที่ 1 พฤศจิกายน 2561
รอง นรม.พล.อ.ประวิตรฯ เป็นประธานการประชุมคณะกรรมการปาล์มน้ํามันแห่งชาติ (กนป.) ครั้งที่ 3/2561
รอง นรม.พล.อ.ประวิตรฯ เป็นประธานการประชุมฯ เพื่อเร่งแก้ไขราคาปาล์มตกต่ํา โดยสนับสนุนใช้ดีเซล บี 20 และเพิ่มส่วนผสมไบโอดีเซลในน้ํามันดีเซลหมุนเร็ว (บี7) พร้อมเห็นชอบให้ พน. ใช้น้ํามันปาล์มดิบไปใช้ผลิตกระแสไฟฟ้า เพื่อสนับสนุนภาคเกษตรอย่างยั่งยืน
วันนี้ (1 พฤศจิกายน 2561) เวลา 09.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการปาล์มน้ํามันแห่งชาติ (กนป.) ครั้งที่ 3/2561 พร้อมด้วย นายสมคิด จาตุศรีพิทักษ์ รองนายกรัฐมนตรี นายสนธิรัตน์ สนธิจิรวงศ์รัฐมนตรีว่าการกระทรวงพาณิชย์และนายศิริ จิระพงษ์พันธ์รัฐมนตรีว่าการกระทรวงพลังงาน เข้าร่วมการประชุม สรุปสาระสําคัญดังนี้
ที่ประชุมรับทราบรายงานสถานการณ์ ปาล์มน้ํามันและน้ํามันปาล์ม ซึ่งสต็อกน้ํามันปาล์มคงเหลือ ณ เดือนกันยายน ประมาณ 387,162 ตันCPO รวมทั้งรับทราบรายงานของคณะทํางานติดตามการดําเนินงานตามยุทธศาสตร์ปฏิรูปปาล์มน้ํามันและน้ํามันปาล์มทั้งระบบ ทั้ง 6 คณะ (ด้านการผลิต ด้านนวัตกรรม ด้านมาตรฐานปาล์มน้ํามันและน้ํามันปาล์ม ด้านพลังงาน ด้านการตลาด และด้านการบริหารจัดการ)
นอกจากนี้ ที่ประชุมรับทราบรายงานความคืบหน้าการเพิ่มส่วนผสมไบโอดีเซลในน้ํามันดีเซลหมุนเร็ว (บี7) ซึ่งปัจจุบันใช้ส่วนผสม6.5 % - 7.0 % เป็น 6.8 % - 7.0 % จะช่วยดูดซับน้ํามันปาล์มดิบ (CPO) ได้ประมาณ 80,000 ตัน/ปี ซึ่งจะดําเนินการได้ทันที
พร้อมกันนี้ ที่ประชุมพิจารณาและมีมติเห็นชอบ โครงการเร่งรัดส่งออกน้ํามันปาล์มดิบ ปี 2561 ตามมาตรการปรับสมดุลน้ํามันปาล์มในประเทศ โดยอนุมัติปรับหลักเกณฑ์และกรอบระยะเวลาดําเนินการ โดยใช้งบประมาณงบกลางในการดําเนินการแก้ไขปัญหาปาล์ม โดยสนับสนุนให้แก่ผู้ส่งออกน้ํามันปาล์มดิบ สนับสนุนให้แก่การไฟฟ้าฝ่ายผลิตและการไฟฟ้าส่วนภูมิภาค เพื่อเป็นค่าใช้จ่ายในการชดเชยต้นทุนการผลิตกระแสไฟฟ้าที่เพิ่มขึ้น และสนับสนุนให้แก่โรงงานกลั่นน้ํามันปาล์ม เพื่อเป็นค่าชดเชยส่วนต่างระหว่างราคาที่รับซื้อน้ํามันปาล์มดิบตามที่ภาครัฐกําหนด กับ ราคาน้ํามันปาล์มดิบที่ซื้อขายทั่วไปในช่วงเวลาที่กําหนด
นอกจากนี้ ที่ประชุมพิจารณาและมีมติเห็นชอบมาตรการเพิ่มปริมาณการใช้น้ํามันปาล์มดิบเป็นเชื้อเพลิงในเครื่องยนต์ ซึ่งจากสถานการณ์ผลผลิต ผลปาล์มน้ํามันที่มีแนวโน้มออกสู่ตลาดเพิ่มขึ้นต่อเนื่องถึง ธันวาคม 2561 ซึ่งการใช้ในประเทศและการส่งออกชะลอตัว ทําให้มีสต็อก CPO คงเหลือเกินระดับปกติ และราคาผลปาล์มน้ํามันอ่อนตัวลง จําเป็นต้องพิจารณาแนวทางบรรเทาความเดือดร้อนของเกษตรกร ระหว่างรองบประมาณเพื่อดําเนินโครงการเร่งรัดส่งออก โดยคณะกรรมการได้หารือกับบริษัทผู้ผลิตรถยนต์รายใหญ่ (เมื่อวันที่ 12 ตุลาคม 2561) และได้ขอความร่วมมือจากทุกภาคส่วนเพิ่มปริมาณการใช้น้ํามันดีเซลหมุนเร็ว บี 20 ในรถยนต์บรรทุกขนาดใหญ่ รถยนต์ (บขส. และ ขสมก.) และ เรือโดยสารสาธารณะ รวมประมาณ 880,000 คัน โดยมีมาตรการจูงใจ ราคาขายปลีก บี 20 ที่ต่ํากว่า บี 7 ลิตรละ 3 บาท โดยมีเป้าหมาย ให้ใช้ บี 20 ประมาณ 15 ล้านลิตรต่อวัน กําหนดทดลองใช้ในเดือนพฤศจิกายน 2561 เป็นต้นไป อีกทั้ง ที่ประชุมพิจารณาและมีมติเห็นชอบให้กระทรวงพลังงานพิจารณาแนวทางการใช้น้ํามันปาล์มดิบไปใช้ในการผลิตกระแสไฟฟ้าในโรงไฟฟ้าที่มีศักยภาพ และให้การไฟฟ้าส่วนภูมิภาคพิจารณารับซื้อกระแสไฟฟ้าจากโรงงานสกัดน้ํามันปาล์มทุกโรงงาน
ทั้งนี้ รองนายกรัฐมนตรีได้ให้ข้อสังเกตว่า สถานการณ์การส่งออกน้ํามันปาล์มที่จะลดน้อยลงในปีหน้า เนื่องจากกลุ่มประเทศในอาเซียนมีปริมาณการผลิตจํานวนมากและได้รับผลกระทบด้านการส่งออกตั้งแต่ปี 2560 เช่นเดียวกัน อีกทั้งราคาต้นทุนการผลิตที่ต่ํากว่าส่งผลให้ราคาต่ํากว่าไทยเช่นเดียวกัน รวมถึงตลาดทางยุโรปที่มีแนวโน้มการปรับใช้น้ํามันปาล์มที่ลดน้อยลง จึงจําเป็นต้องเตรียมมาตรการด้านต่าง ๆ เพิ่มเติม พร้อมกันนี้ รองนายกรัฐมนตรีได้สั่งการให้คณะกรรมการฯ และผู้ทรงคุณวุฒิ ซึ่งเป็นตัวแทนจากภาคเกษตรกร เตรียมตัวรับกับสถานการณ์ดังกล่าว เพื่อลดปัญหาที่จะเกิดขึ้นในอนาคต
..............................................................................
กลุ่มประชาสัมพันธ์และเผยแพร่ สํานักโฆษก